У периоду од 19. маја до 2. јуна 2015. године, Удружење ликовних уметника примењених уметности и дизајнера Србије, УЛУПУДС, приређује 47. мајску изложбу УЛУПУДС-а: РЕЧ.
После 46. издања традиционалне пролећне манифестације што је, у години уласка УЛУПУДС-а у седму десенију постојања и деловања, обележено слоганом УЛУПУДС RESTART – чланови Удружења, учесници 47. мајске изложбе, представљају јавности опус нових дела примењених визуелних уметности и дизајна. Она су резултат креативног фокусирања на тему РЕЧ. Главни програм манифестације везује се ове године за две атрактивне градске локације – Кућу краља Петра на Сењаку и Кућу Ђуре Јакшића у Скадарлији. Пратећи програм остварује се у просторима Куће краља Петра (соба у приземљу и врт), Куће Ђуре Јакшића, Пароброд Театра и Театар хола УК Пароброд, као и у Галерији СУЛУЈ.

Кустос изложбе је Весна Милановић, мр историје уметности и кустос УЛУПУДС-а.

Ауторка дизајна визуелног идентитета изложбе – Оливера Батајић Сретеновић, доцент ФПУ (Графика књиге).

Уметнички савет УЛУПУДС-а – селекциона комисија: Вукица Микача (председник), Борјана Шуваковић (архитекта), Евица Милованов Пенезић (уметник текстила), Татјана Закић (дипл. сликар – керамичар), Ђорђе Арнаут (мр вајарства), Давид Вартабедијан (дипл. сликар), Анамарија Вартабедијан (мр графички дизајнер и сликар), Светлана Јовичић (дипл. историчар уметности), Маја Студен Петровић (мр сценограф – костимограф).

47. мајска изложба УЛУПУДС-а

РЕЧ
ГЛАВНИ ПРОГРАМ

Кућа краља Петра, Васе Пелагића 40, Београд, 19. мај – 1. јун 2015.

· Свечано отварање, 19. маја, у 19 сати

Кућа Ђуре Јакшића, Скадарска 34, Београд, 26. мај – 2. јун 2015.
· Свечано отварање с доделом награда, 26. маја, у 19 сати
ПРАТЕЋИ ПРОГРАМ

Кућа Краља Петра, Васе Пелагића 40, Београд, 19. мај – 1. јун 2015.
· Леонора Векић, Модулације, Самостална изложба добитнице Велике награде 46. мајске изложбе УЛУПУДС RESTART. Изложба делом „излази“ из галеријског простора у простор врта виле на Сењаку.

· Пратећа изложба: Дизајнерска решења визуелног идентитета манифестације – конкурсни радови
Кућа Ђуре Јакшића, Скадарска 34, Београд, 27–29. маја 2015.

· Југослав Влаховић, Реч као слика (предавање с пројекцијом слајдова), 27. маја, у 19. сати

· Љубиша Тешић, Отварање RAW формата у Photoshop-у и снимање из ваздуха (предавање с пројекцијом слајдова и два кратка филма), 28. маја, у 15. 30 сати
· Оливера Батајић, Реч-две о електронској књизи (предавање с пројекцијом слајдова), 29. маја, у 16 сати

· Слободан Малдини, Реч о књизи, 29. маја, у 18 сати (разговор о новим књигама Слободана Малдинија и презентација нових књига и пројеката)

Галерија СУЛУЈ, Теразије 26/2, Београд, 1. јуна, 12–20 сати
· Даница Тешић, Један дан, једна слика, једна реч (једнодневна самостална изложба – интерактивни пројекат, уметнички експеримент), свечано отварање у 18 сати

УК Пароброд (Театар и Театар хол), Капетан Мишина 6а, Београд, 2. јуна, 10–18 сати
· Чедомила Маринковић, Игра перлама: накит од полимерне глине Катарине Ковачев – целодневни програм – изложба, предавање и радионица
На свечаном отварању изложбене поставке у Кући Ђуре Јакшића биће додељене и награде 47. мајске изложбе: Велика награда 47. мајске изложбе, Плакете 47. мајске изложбе, Откупна награда Музеја примењених уметности, Награда из фонда Александар Шалетић.

Изложбу прати каталог у форми књиге, са фотографијама у боји радова свих учесника – штампа Цицеро, Београд.

Реализацију 47. мајске изложбе омогућили: Секретаријат за културу града Београда, Кућа краља Петра, УК Пароброд и Кућа Ђуре Јакшића, Галерија Сулуј. Кругу пријатеља манифестације придружују се Винарија Стоби и Естетик центар Dr VAIS Београд – Ниш – Скопље.
Мајска изложба УЛУПУДС-а најстарија је и најзначајнија манифестација УЛУПУДС-а, својеврсни пресек актуелног, разнородног деловања чланова Удружења у девет области примењеног визуелног стваралаштва: архитектуре, вајарства, сликарства и графике, текстила и савременог одевања, сценографије и костимографије, дизајна, уметничке фотографије, керамике и стакла, теорије, критике и историје уметности. Први пут одржана још 1955. године, манифестација траје деценијама као догађај ревијалног карактера; од 2007. године добија и нарочит, сваки пут нови тематски оквир.
